BMW iX3 nåede 1.000 kilometer på én opladning

BMW har taget sin kommende iX3 på en tur, der mest af alt lyder som en ingeniørfantasi: Over 1.000 kilometer på én enkelt opladning. Ikke på rullefelt, ikke i laboratorium – men på virkelige veje mellem Debrecen i Ungarn og München i Tyskland.

Det officielle WLTP-tal siger ellers 805 kilometer. Men det mente BMWs egne teknikere, at de kunne gøre bedre. Og ja – det kunne de. Resultatet landede på 1.007,7 kilometer, før batteriet ramte de sidste par procent.

Der var ingen magi involveret, bare ekstrem optimering. Farten blev holdt lav og stabil, klimaanlægget fik fri, radioen blev slukket, og motorvejene blev droppet til fordel for små, energivenlige landeveje. Selv den mindste watt blev vendt og drejet. En af ingeniørerne forklarer:

”Det her handler ikke om hverdagskørsel, men om at vise, hvor langt teknologien kan strækkes, når alt spiller.”

Undervejs blev teamet mindet om, hvor stor forskel asfalt, dæk og vejrforhold faktisk gør for en elbils effektivitet. Seks BMW-folk, der har arbejdet på bilen i årevis, brugte turen som en slags real-world eksamen – og bestod med glans.

Planen var egentlig “bare” at krydse 900 kilometers-mærket. Men da bilen nærmede sig målstregen med god margin, gik ingeniørerne efter drømmetallet: 1.000 kilometer. Jubelen brød ud, da displayet passerede det magiske tal – vel at mærke med 98 procent af batteriet brugt.

Nej, du kommer ikke til at køre fra Ungarn til Tyskland uden aircondition og med sneglefart i det daglige. Det her er et teknologidemonstration – ikke et realistisk pendler-scenarie.

Men resultatet sender et klart signal: BMWs næste generation elbiler bliver mere effektive, end de officielle tal antyder. Og udviklingen går hurtigere, end mange tror.

BMW iX3 nåede 1.000 kilometer på én opladning