Så er der danske priser på BMW iX3

Den første elbil fra BMW i syv år bliver en fuldelektrisk udgave af X3’eren. BMW iX3 har været ventet længe – vi skrev første gang om bilen for to år siden – men nu skulle den være klar. Den forventes først til Danmark i løbet af foråret 2021, men BMW er allerede klar med varianter og priser.

BMW iX3 er første model med BMW’s femte generation af den elektriske drivlinje. Elmotoren er placeret på bagakslen og yder 286 hestekræfter og et drejningsmoment på 400 Nm, 0-100 km/t klares på 6,8 sekunder. På samme måde som den syv år gamle elbil BMW i3, kan også BMW iX3 køres med ”one pedal feeling”. Forbruget er 18,6 kWh/100 km og topfarten er elektronisk begrænset til 180 km/t.

Bilen får en rækkevidde på op til 460 kilometer (WLTP) fra et batteri med en bruttokapacitet på 80 kWh. Ladekapaciteten på 150 kW DC / 11 kW AC gør, at man ved hurtigladning på 150 kW kan nå 80 procent opladning på kun 34 minutter.

Klik for større.

Bilen kommer i to varianter, der deler ovenstående grundspacifikationer, men differentierer på ekstraudstyr. Begge udstyrsvarianter kan udstyres med krog – bilen kan trække 750 kilo.

Bagagerummet er på 510 liter, kun 40 liter mindre end på benzin- og dieselmodellerne, med et specielt rum til opbevaring af ladekabler.

BMW iX3 Charged koster fra 584.900 kroner.

BMW iX3 Charged Plus koster fra 664.900 kroner.

Ligesom Tesla kan den nye BMW’en opdateres trådløst; enten ved direkte download via et integreret SIM-kort eller gennem en smartphone og BMW Connected app’en.

Læs mere om bilen hos BMW.

Udstyrsvarianter

BMW iX3 Charged har blandt andet følgende standardudstyr: 19″ aluminiumsfælge, elektrisk justerbare lædersæder, panoramasoltag, tagræling, adaptiv undervogn, BMW Live Cockpit Professional og navigationssystem, Driving Assistant Professional, Parking Assistant, metallak, sportslæderrat, automatisk bagklap, trådløs opladning af mobiltelefonen, Ambient interiørbelysning, LED-forlygter samt Apple CarPlay og Android Auto.

BMW iX3 Charged Plus har i tillæg til udstyret i Charged blandt andet: 20″ aluminiumsfælge, elektrisk justerbare lædersportssæder med lændestøtte, komfortadgang (nøglefri betjening), Acoustic glazing (optimeret akustisk lyddæmpning), BMW Iconic Sounds Electric, adaptive fuld-LED forlygter med fjernlysassistent, Parking Assistant Plus, Head-Up Display, Harman Kardon Surround højttalersystem samt Gesture Control (styring af infotainmentsystemet med håndbevægelser).

(Kilde: BMW)

Så er der danske priser på BMW iX3