Her er årets bil i verden – og den kører naturligvis på el

BMW kan nu smykke sig med en af bilverdenens tungeste titler. Ved uddelingen af World Car of the Year 2026 i New York løb BMW iX3 med sejren som Årets Bil i Verden. Det er i sig selv en stor nyhed. Men det mest opsigtsvækkende ved årets prisuddeling er næsten, at elbilerne ikke bare fyldte meget – de satte sig på det hele.

For mens BMW iX3 tog hovedprisen, vandt modellen også titlen som Årets Elbil i Verden. Samtidig gik de øvrige hæderspriser også til elbiler. Det gør 2026-udgaven af konkurrencen til et bevis på, at den elektriske bil ikke længere er en niche eller et grønt sideprojekt. Den er blevet selve hovedhistorien.

Hos BMW lægger man heller ikke skjul på, at prisen har stor betydning.

– Vi er meget glade for dette fantastiske resultat for BMW iX3, som er den første serieproducerede model i Neue Klasse, siger Mike Reichelt, chef for Neue Klasse.

Den ambitiøse BMW iX3 er World Car of the Year 2026.

Han fremhæver samtidig, at iX3 Neue Klasse markerer begyndelsen på en ny æra for BMW med nyt design, bedre rækkevidde, hurtigere opladning, næste generation af førerassistentsystemer og det nye BMW Panoramic iDrive. Det er altså ikke bare en pris til én model, men også en blåstempling af den retning, BMW nu har valgt for sine kommende elbiler.

Elbilerne stjal hele showet

World Car of the Year bliver uddelt af en stor international jury bestående af motorjournalister fra 33 lande. Når så bred en flok peger i samme retning, er det svært at kalde det en tilfældighed. For 2026 blev året, hvor elbilerne ikke nøjedes med at være med. De tog magten.

Se vinderne her.

Lucid Gravity blev kåret til Årets Luksusbil, hvilket understreger, at elbiler i dag også spiller en tung rolle i premiumklassen. Hyundai Ioniq 6 N tog prisen som Årets Performancebil, og det er et vigtigt vink med en vognstang til alle dem, der stadig ser elbiler som tunge og følelsesløse transportmidler. Her belønnes en elbil netop for sin førerorienterede og sportslige pakke.

Mazda 6e blev kåret med tilen Årets Design.

I den anden ende af markedet vandt Firefly EV som Årets Bybil, hvilket viser, at elbiler nu også for alvor gør sig gældende i de små og mere prisfølsomme klasser. Og som prikken over i’et blev Mazda 6e hædret med Årets Bildesign.

Leder du efter elbil?

Så få hjælp på iNPUTs nye sektion, Elbilguiden, hvor du kan sammenligne elbiler på tværs af mærker og klasser – og finde den model, der passer til dig. Se rækkevidde, batteristørrelse, ladehastighed, pris, bagagerum og meget mere samlet ét sted.

Følg eksempelvis dette link til at finde de billigste elbiler på markedet herhjemme. Elbilguiden er lavet til at give dig overblikket, så du kan vælge rigtigt.

Her er årets bil i verden – og den kører naturligvis på el