BMW iX3 Neue Klasse er grønnere end benzinbiler på ét år

Elbiler får ofte hug for at være klimasyndere under produktionen – især på grund af batteriet. Men BMWs nye iX3 fejer det argument af banen. Ifølge tyskerne selv er bilen grønnere end en benzinbil allerede efter 21.500 kørte kilometer. Fyldes den med grøn strøm går det endnu hurtigere.

Den nye iX3 50 xDrive bliver den første bil fra BMWs ambitiøse Neue Klasse-platform, og ifølge BMW når den break-even i CO2-udledning efter, hvad der svarer til cirka ét års gennemsnitskørsel. Med rent grøn strøm bag opladningen – som i praksis er det, mange nordiske elbiler fodres med – falder tallet til bare 17.500 kilometer.

Det er med andre ord ikke længere nok at pege fingre ad batteriproduktionens CO2-belastning. Den tid er ovre, siger tyskerne.

Mere grøn end nogensinde før

BMW har også lagt sig i selen for at gøre iX3 så bæredygtig som teknisk muligt. Batteriet består af 50 procent genanvendt kobolt, litium og nikkel, hvilket har skåret hele 42 procent af CO2-udslippet pr. watt-time i forhold til forrige generation.

Bilen er udstyret med et 100 kWh stort batteri og lover hele 800 kilometers rækkevidde (WLTP). Forbruget er angivet til blot 1,5 kWh pr. kilometer, hvilket er lavt for en bil i den her størrelse – og det skyldes især forbedret aerodynamik og mere effektiv drivlinje.

Illustration: BMW

Miljøtanken stopper ikke ved batteriet. En tredjedel af alle materialerne i bilen er genbrugte. Der er brugt plast fra gamle fiskenet og reb til blandt andet motorafdækning og opbevaringsrum. Aluminiumshjulene er 70 procent genanvendt, og 80 procent af hjulophænget består af genbrugsaluminium.

Bygget uden olie og gas

iX3 bliver produceret på BMWs splinternye fabrik i Debrecen, Ungarn – den første i koncernen, der kører helt uden fossile brændsler. Fabrikken drives udelukkende med elektricitet, hvoraf op til 25 procent kommer fra solceller på taget. Resten stammer fra andre vedvarende kilder.

Resultatet? En iX3 fra Debrecen udleder bare 0,1 ton CO2 under produktionen – det er en tredjedel af, hvad produktionen udleder på BMWs ældre fabrikker.

BMWs mål er intet mindre end at skære 40 millioner ton CO2 af deres samlede udledning inden 2030 og være klimaneutrale senest i 2050. Hvis iX3 er et pejlemærke for fremtiden, er det en ambition, der er sat i gear.

Så næste gang nogen siger, at elbiler ikke er grønne – så kan du bare svare: Jo, faktisk efter ét år.

LÆS MERE: BMW’s nye elmotor i produktion – giver bil med 800 kilometer rækkevidde.

BMW iX3 Neue Klasse er grønnere end benzinbiler på ét år