BMW teaser ny elbil juleaften – og internetdetektiverne går amok

BMW har fundet sin helt egen måde at skabe decemberdrama på: En digital julekalender, hvor lågerne ikke gemmer chokolade – men elbiler. Først blafrer i5, i4, iX1, iX2 og i7 forbi i en kort video på sociale medier. Men så stopper alt. Kameraet zoomer ind på låge nummer 24, og ud træder en ukendt silhuet, der ligner … ja, noget helt nyt.

Og det er her, spekulationerne starter.

At der er tale om en elbil virker ret sikkert. Hele filmen hylder BMW’s elektriske portefølje, og den mørklagte model følger samme formel. Men hvad er det BMW gemmer?

BMW arbejder allerede på næste generation af både 3-serien og den kommende BMW i3, der efter planen lander i 2026. Men silhuetten her ligner hverken en lav sedan eller en kompakt hatchback. Den har en mere markant SUV-profil.

Vis dette opslag på Instagram

Et opslag delt af BMW (@bmw)

iX3 – i flere varianter?

Et bud – som flere BMW-kyndige peger på – er en ny variant af BMW iX3. I dag findes modellen kun som 50 xDrive, og BMW kunne sagtens udvide programmet med flere motor- og batteripakker. En anden (og mere festlig) teori er, at det blot er en juleedition af den eksisterende iX3. Men hvis det bare var pynt, hvorfor så alt mystikken?

BMW lægger tydeligvis op til en afsløring, der skal skabe forventninger helt frem til den 24. december. Og det virker. Kommentarsporene på sociale medier gløder allerede med gæt, teorier og pixelgranskning af silhouetten.

Hvis du går og drømmer om en elbil fra München, kan BMW altså være på vej med noget nyt, der enten bliver billigere, vildere eller mere alsidigt end iX3, som i dag står lidt alene mellem iX1 og iX2.

BMW teaser ny elbil juleaften – og internetdetektiverne går amok