TopGear kårer BMW iX3 Neue Klasse til årets bil

Når britiske TopGear uddeler sine årlige priser, er der én titel, alle bilproducenter sukker efter: Årets Bil. Og i år er det BMW, der kan trække skuldrene lidt ekstra tilbage. Den helt nye BMW iX3 – første repræsentant for den længe ventede Neue Klasse-generation – tager nemlig den prestigefyldte topplacering.

Ifølge TopGear markerer iX3 et teknologisk nybrud for hele branchen – præcis som BMW gjorde i 1960’erne med de oprindelige Neue Klasse-modeller, der reddede mærket fra kollaps.

“Denne iX3 er helt ny. Oven som under. Fra kofanger til kofanger. Fra jord til himmel,” skriver magasinet i sin begrundelse.

”Den kører som en BMW skal”

Designet får også ros i store armbevægelser. Magasinet kalder kabinen “rolig og harmonisk” og fremhæver, at BMW har ramt en balance, mange konkurrenter kæmper med. Eller som det skarpt formuleres: “Den kører, som en BMW bør. Ikke som en klodset el-crossover eller en sjælløs digital zombiebil.”

Netop den ægthed i køreoplevelsen gør ifølge TopGear, at iX3 ikke bare lever op til forventningerne – den gør det med en naturlighed, der placerer den øverst på podiet.

BMW iX3 50 xDrive er spækket med hårde fakta, der bakker roserne op:

345 kW effekt og firehjulstræk

0–100 km/t på 4,9 sekunder

Op til 805 kilometer WLTP-rækkevidde

400 kW lynopladning, der sender batteriet fra 10 til 80 procent på ca. 21 minutter

520 liter bagagerum + 58 liters frunk

2.000 kilo trækvægt

Og prisen? Den starter på 649.900 kroner.

TopGear slutter af med at understrege, at når BMW definerer en ny standard, følger resten af branchen typisk efter. Og med iX3 som første skud på stammen i den elektriske Neue Klasse-æra, ligner det, at BMW igen har sat kursen for, hvad en moderne elbil bør være.

Herhjemme er Renault 5 E-Tech netop blevet kåret til Årets Bil. Hos TopGear løb storebror Renault 4 E-Tech med prisen som bedste cross-over, mens Renault Group fik prisen for bedste bilproducent.

TopGear kårer BMW iX3 Neue Klasse til årets bil